**דְווִינְגֶלוֹ 1**, נקראת לפעמים גם **קסיופאה 2**, היא גלקסיית מוט ספירלית בקבוצת הכוכבים קסיופאה, הנמצאת במרחק של כ-9.1 מיליון שנות אור ממערכת השמש ושייכת לקבוצת מאפיי.

היסטוריה
--------

לגלקסיה בהירות מדרגה 13.1 והיא התגלתה בשנת 1994 על ידי קבוצת חוקרים שסרקו את האזור של קבוצת מאפיי באמצעות הרדיו-טלסקופ "דווינגלו", שנמצא בצפון-מזרח הולנד. באותה שנה היא התגלתה באופן בלתי תלוי על ידי קבוצת חוקרים נוספת שהשתמשה ברדיו-טלסקופ שבאלפנברג, גרמניה, ונתנו לה את השם קסיופאה 2 (הם גילו גלקסיה נוספת, קטנה ועמומה יותר, ששייכת גם כן לקבוצת מאפיי, ושקיבלה את הציון "קסיופאה 1"). הגלקסיה נמצאת ממש על מישור הדיסקה של שביל החלב, כך שכוכבי שביל החלב והחומר הבין כוכבי שבה בולעים ומפזרים כמעט את כל האור הנראה שנפלט מהגלקסיה ומעמעמים את עוצמת ההארה שלה ב-6-5 דרגות בהירות, ששקולות להפחתת עוצמת ההארה הנראית שלה בכ-99%. אלמלא ההסתרה על ידי שביל החלב, הייתה לדווינגלו 1 דרגת בהירות סביב 8 וסביר שהייתה מתגלה הרבה יותר מוקדם. הגלקסיה נמצאת כ-5.5 מעלה מעלות מצפון-צפון-מערב לכוכב הבולט γ בפרסאוס וכ-3 מעלות מצפון-צפון-מזרח לכוכב η בפרסאוס. כשתי מעלות ממזרח-צפון-מזרח לה נמצאת מאפיי 2 שגם כן שייכת לקבוצת מאפיי. כמעלה וחצי מצפון-מערב לדווינגלו 1 נמצאת ערפילית הנשמה (IC 1848), ערפילית פליטה בתוך שביל החלב במרחק של כ-7,500 שנות אור ממערכת השמש, שענני הגז שלה מסתירים את אורה של דווינגלו 1 והאור הנפלט ממנה מקשה על זיהויה.

תכונות
------

בשל ההסתרה של הגלקסיה על ידי שביל החלב, קשה להבחין בה ולמדוד את מאפייניה ולכן יש אי ודאות בנוגע לכמעט כל המאפיינים שלה. בפרט, המרחק אליה אינו ידוע בוודאות ויש חוקרים שטוענים שהמרחק אליה הוא כמעט כפול מהמרחק המקובל של 10-9 מיליון שנות אור ממערכת השמש. אם אכן המרחק גדול באופן משמעותי, אז גם קוטרה של הגלקסיה ומסתה גדולים בהרבה ביחס לגדלים המוערכים. גודלה הזוויתי של דווינגלו 1 הוא כ-14 דקות קשת, מעט פחות מחצי קוטרו של הירח המלא, שממרחקה שקול לקוטר של כ-37,000 שנות אור, קצת יותר משליש קוטרו של שביל החלב. באור נראה היא נראית קטנה בהרבה, כ-4 דקות קשת בלבד, זאת כי החומר של שביל החלב בולע ומפזר את האור הנראה יותר מאשר אור תת-אדום וגלי רדיו. מסתה מוערכת בכ-‎2.5×1010‎ מסות שמש, כ-5% ממסת שביל החלב, כאשר רק כ-2% ממסתה, כ-‎4.5×108‎ מסות שמש, מורכבת מגז מימן. בזרועותיה של הגלקסיה נמצאים לפחות 15 אזורי H II של מימן מיונן שבדרך כלל מצביעים על קיומם של אזורי יצירת כוכבים חדשים. מעט לאחר גילויה זוהו שתי גלקסיות לוויין סמוכות אליה שכונו "דווינגלו 2" ו-"MB3".

קישורים חיצוניים
----------------

ויקישיתוף מדיה וקבצים בנושא **דווינגלו 1** בוויקישיתוף
* דווינגלו 1, בבסיס הנתונים SIMBAD לגרמי שמיים אסטרונומיים

הערות שוליים
------------

1. ↑  R. J. Buta & M. L. McCall: The IC 342/Maffei Group Revealed, The Astrophysical Journal Supplement Series, Vol. 124, Iss. 1, p. 63 (1999)
2. 1 2 3 4  NED: Dwingeloo 1
3. 1 2 3  I. D. Karachentsev, M. E. Sharina, A. E. Dolphin & E. K. Grebel: Distances to nearby galaxies around IC 342, Astronomy & Astrophysics, vol. 408, p. 115 (2003)
4. 1 2 3 4 5  R. C. Kraan-Korteweg, A. J. Loan, W. B. Burton, O. Lahav, H. C. Ferguson, P. A. Henning & D. Lynden-Bell: Dwingeloo 1: A new nearby spiral galaxy behind the Milky Way. Astrophysical Letters & Communications, Vol. 31, p. 227 (1995)
5. ↑  W. K. Huchtmeier, G. Lercher, R. Seeberger, W. Saurer & R. Weinberger: Two new possible members of the IC342-Maffei1/2 group of galaxies. Astronomy & Astrophysics, vol. 293, L33 (1995)
6. ↑  V. D. Ivanov, A. Alonso-Herrero, M. J. Rieke & D. McCarthy: An Infrared Determination of the Reddening and Distance to Dwingeloo 1, The Astronomical Journal, Vol. 118, Iss. 2, p. 826 (1999)
7. ↑  A. J. Loan, S. J. Maddox, O. Lahav, M. Balcells, R. C. Kraan-Korteweg, R. Assendorp, E. Almoznino, N. Brosch, E. Goldberg & E. O. Ofek: Optical observations of Dwingeloo 1, a nearby barred spiral galaxy behind the Milky Way, Monthly Notices of the Royal Astronomical Society, Vol. 280, Iss. 2, p. 542 (1996)
8. ↑  W.B. Burton, M. A. W. Verheijen, R. C. Kraan-Korteweg & P. A. Henning : Neutral hydrogen in the nearby galaxies Dwingeloo 1 and Dwingeloo 2, Astronomy & Astrophysics, vol. 309, p. 687 (1996)
9. ↑  M. L. McCall & R. J. Buta: Discovery of a Second Companion of Dwingeloo 1, Astronomical Journal vol. 113, p. 981 (1997)